**ОБЩИНСКА ИЗБИРАТЕЛНА КОМИСИЯ ЛЕТНИЦА**

РЕШЕНИЕ  
№ 63-МИ  
Летница, 16.10.2019г.

ОТНОСНО: Жалба от Иван Георгиев Денчев за нарушение на предизборната кампания от КП БСП за България.

В ОИК Летница е постъпила Жалба с вх. № 1  от 14.10.2019 г. от Иван Георгиев Денчев, във връзка с провеждане на публични събрания и мероприятия на територията на община Летница. Представителят на ПП Обединена Социалдемокрация твърди, че първи е предоставил график за провеждане на събрания на територията на община Летница. Два часа след подаване на молбата за одобряване на графика, Иван Георгиев Денчев е получил телефонно обаждане от ВР. И. Д. Кмет на Община Летница - Иван Иванов, че датата 25.10.2019г. е заета за събрание на КП БСП за България. Жалбоподателят моли, да бъде спазен законовият ред и да не се допуска дублиране на мероприятия на 25.10.2019г. на Централния площад в град Летница.

Иска се предприемане на необходимите мерки съобразно Изборния кодекс.

В комисията е входирано писмо с Вх. №62 от 16.10.2019г., към което са представени документи за предизборни мероприятия на територията на община Летница. Комисията констатира, че с Вх. №5001 от 11.10.2019г. е входирана Молба от Адриан Красимиров Джонев като представител на КП БСП за България с приложен график за провеждане на публични мероприятия във връзка с провеждане на предизборна кампания за местни избори в Община Летница на 27 октомври 2019г. С друга Молба с Вх. №5015 от 14.10.2019г., Иван Георгиев Денчев - представител на ПП Обединена Социалдемокрация е предоставил график във връзка с провеждане на публични събрания и мероприятия на територията на община Летница. От приложената извадка от деловодна система АКСТЪР е видно, че първата молба е регистрирана на посочената дата в 16:23:00 часа, а втората е регистрирана на 14.10.2019г. в 11:12:37 часа.

В Изборния кодекс, Раздел II „Предизборна агитация“ е разписан редът за провеждане на предизборна агитация. В този раздел, а и в целия Изборен кодекс не са регламентирани редът и начинът за провеждане на предизборни мероприятия от партии, коалиции и инициативни комитети. Кодексът не възлага на Общинската избирателна комисия контролни функции относно начина на регистриране на предизборни мероприятия, както и времето на провеждането им.

С оглед на изложеното ОИК Летница счита, че подадената жалба е извън нейната компетентност и на основание чл.87 ал.1 т.1 и т.22 от ИК, ОИК - Летница

**Р Е Ш И:**

**ОСТАВЯ БЕЗ РАЗГЛЕЖДАНЕ**Жалба вх. № 1  от 14.10.2019 г., подадена от Иван Георгиев Денчев – представител на ПП Обединена Социалдемокрация, във връзка с провеждане на публични събрания и мероприятия на територията на община Летница.

Копие от настоящото решение да се изпрати на ВР. И. Д. Кмета на Община Летница и на жалбоподателя.

Решението на Общинска избирателна комисия Летница може да се оспори пред Централната избирателна комисия в тридневен срок от обявяването му на основание чл. 88 от ИК.

ПРЕДСЕДАТЕЛ:

/Бисер Цеков/

СЕКРЕТАР:

/Станислава Стайкова-Давидова/